КIуэкIуэ Казбек хэтащ КИФЩI-м щыпсэухэм вакцинэр яхэлъхьэным теухуа зэIущIэм
КъБР-м и Iэтащхьэ КIуэкIуэ Казбек хэтащ КИФЩI-м коронавирус узыфэ зэрыцIалэм зыщемыгъэубгъуным пыщIа Iуэхухэм, абыхэм а узым щызыхъумэ мастэр цIыхухэм яхэлъхьэнри хэту, хуэунэтIауэ Урысей Федерацэм и Президентым и полномочнэ лIыкIуэу Кавказ Ищхъэрэ федеральнэ щIыналъэм щыIэ Чайкэ Юрий иригъэкIуэкIа зэIущIэм.
ЗэIущIэр къыщызэIуихым Чайкэ Юрий къыхигъэщащ округым эпидемиологие щытыкIэр иджыри гугъуу къызэрыщынэжыр.
— Дызэрыт тхьэмахуэ зэхуакум и пэщIэдзэм ирихьэлIэу щIыналъэм коронавирус узыфэ лIэужьыгъуэщIэр зэуэлIахэм я бжыгъэр мини 142-м нэблагъэу щатхауэ щытащ. Ар щIыпIэм щыпсэухэм я процент 1,5-рэ мэхъу. Узыфэр къызэрежьэрэ округым хыхьэ щIыналъэхэм щыщу цIыху 2.849-рэ дунейм ехыжащ. Зи унэхэм къыщIэкI мыхъу сымаджэхэм я деж кIуэурэ дохутырхэр якIэлъоплъ, я псэупIэм къыщIэкIыну Iэмал зимыIэхэм я процент 74-рэ мэхъу апхуэдэхэр. ЩIыналъэм хыхьэ субъектхэм нобэм ирихьэлIэу къыщызэрагъэпэщащ цIыхухэм мастэ щыхалъхьэ щIыпIэу 141-рэ. Яужь итщ вакцинэр щыхаIун папщIэ пIалъэкIэ лэжьэну апхуэдэ щIыпIэхэр къызэгъэпэщыным», — жиIащ полномочнэ лIыкIуэм.
«Мыхьэнэшхуэ иIэщ цIыхухэм мастэхэр яхэлъхьэным тэмэму зыхуэгъэхьэзырауэ, Iуэхур щызэблэу къэмыхъуу егъэкIуэкIыным», — къыхигъэщхьэхукIащ Чайкэ Юрий.
Коронавирус узыфэ лIэужьыгъуэщIэм пэщIэтыф мастэхэр балигъхэм яхэлъхьэным хуэгъэза лэжьыгъэр зэрекIуэкIым теухуауэ къэпсэлъахэщ властым и федеральнэ органхэм я лIыкIуэхэр, округым хыхьэ щIыналъэхэм я унафэщIхэр.
Чайкэ Юрий гулъытэ хэха хуищIу жиIащ къэралым и УнафэщIым и полномочнэ лIыкIуэм и аппаратым Урысей Федерацэм и Президентым пщэрылъ къащищIахэр гъэзэщIэн папщIэ зыхуэныкъуэ дэIэпыкъуныгъэ щIыналъэхэм яритыну зэрыхьэзырыр. Пщэрылъхэр округым хыхьэ субъектхэм зэрыщагъэзащIэр кIэлъыплъыныгъэ ткIийм щIагъэувэнущ.
КИФЩI-м щыIэ эпидемиологие щытыкIэм теухуа зэIущIэм КIуэкIуэ Казбек щыжиIащ: «Къэбэрдей-Балъкъэрым эпидемиологие щытыкIэр зэпIэзэрыт щыщIыжыным хуэгъэза лэжьыгъэр иджыри йокIуэкI. Республикэм коронавирусым пэщIэтыф мастэр цIыху 2842-м щыхалъхьащ, иджыри вакцинэ къытIэрыхьэну дыпоплъэ».
Мы зэманым вакцинэр щыхаIу щIыпIэ 32-рэ мэлажьэ, апхуэдэхэр къалэ округ, муниципальнэ зэгухьэныгъэ псоми яIэщ, гуп щхьэхуэхэм кIуэурэ абы щылажьэхэм мастэр яхэлъхьэным теухуа лэжьыгъи ирагъэкIуэкI. Коронавирус къеуэлIауэ шэч зыхуащIхэм щакIэлъыплъын, апхуэдэхэм я узыншагъэр къапщытэн папщIэ щIыналъэм къыщызэрагъэпэщауэ щолажьэ амбулаторэ центру хы. Сымаджэхэр нэхъ мащIэ хъууэ зэрыхуежьам ипкъ иткIэ Къалэ клиникэ сымаджэщ №2-мрэ Республикэ клиникэ сабий сымаджэщымрэ щылажьэ госпиталитIым узыр зэуэлIахэр ирашэлIэжыркъым. Адрей госпиталиблым щыпащэ коронавирус узыфэ лIэужьыгъуэщIэр зэуэлIахэм ядэIэпыкъун лэжьыгъэм.
КъБР-м и Iэтащхьэмрэ Правительствэмрэ я пресс-IуэхущIапIэ.
